বিএমএর পরিষ্কার পরিচ্ছন্নতা অভিযান : এডিস মশার বংশ বিস্তারের কারণে নগরীতে এডিস মশাবাহিত চিকুনগুনিয়া রোগের প্রকোপের কারণে চিকুনগুনিয়া জ্বর নিয়ন্ত্রণ ও প্রতিরোধের লক্ষ্যে বাংলাদেশ মেডিক্যাল অ্যাসোসিয়েশন গতকাল সোমবার ঢাকার লালবাগে জনসচেতনতা ও পরিচ্ছন্নতা অভিযান পরিচালনা করে। সকাল ১১টায় লালবাগ কেল্লা মেইন গেট থেকে জনসচেতনতা ও পরিচ্ছন্নতা অভিযান কার্যক্রমের উদ্বোধন করেন বিএমএ সভাপতি ডা. মোস্তফা জালাল মহিউদ্দিন। এ সময় বিএমএ মহাসচিব ডা. মো. ইহতেশামুল হক চৌধুরী, সহসভাপতি ডা. মো. জামাল উদ্দিন খলিফা ও ডা. মোর্শেদ আহমেদ চৌধুরী, সাবেক মহাসচিব ডা. মো. শারফুদ্দিন আহমেদসহ অন্যরা উপস্থিত ছিলেন। কর্মসূচির অংশ হিসেবে ওষুধ ছিটিয়ে মশা নিধন ও চিকুনগুনিয়া রোগ সম্পর্কিত তথ্যবহুল লিফলেট বিতরণ করা হয়।